Bloomberg nendib, et kunagise favoriidi ehk Saksa keskpanga presidendi Jens Weidmanni võimalused on kahanenud pärast seda, kui meediasse jõudsid teated, mille kohaselt on Saksamaa liidukantsleri Angela Merkeli jaoks hetkel Euroopa Liidus olulisemaid ametikohti, mida sakslasele nõuda - ehk eelkõige soovivat Berliin näha sakslast järgmise Euroopa Komisjoni presidendina.

Bloomberg on juba pikemat aega korraldanud uuringut, kus 24 tuntud majandusteadlast peavad nimetama - tõenäosuse järjekorras - kolm kõige tõenäolisemat järgmist Euroopa Keskpanga juhti. Wiedmanni puudutavate uudiste tõttu on tema nüüd langenud neljandale kohale ning esimesel kohal on nüüd juulis Soome keskpanga juhi kohalt lahkunud Liikanen.

Bloombergi edetabel 2018. aasta augustis:

1. Soome keskpanga endine president Erkki Liikanen;

2. Prantsusmaa keskpanga president François Villeroy de Galhau;

3. Iirimaa keskpanga president Philip Lane;

4. Saksa keskpanga president Jens Weidmann;

5. Soome keskpanga praegune president Olli Rehn;

6. Hollandi keskpanga president Klaas Knot;

7. Saksa majandusteadlane ja EFSF-i ning ESM-i juht Klaus Regling;

8. Rahvusvahelise Valuutafondi (IMF) direktor Christine Lagarde;

9. Eesti Panga president Ardo Hansson.

Bloombergi hinnangul oleks Hanssoni saamine Euroopa Keskpanga presidendiks tugev signaal ja tunnustus reformide eest, mida balti riigid euroga ühinedes ja pärast seda on teinud. Samas peab väljaanne seda ebatõenäoliseks stsenaariumiks ning märgib, et ka Hansson ise polevat ametikohast eriti huvitatud.